《过金陵寿焦弱侯太史》
明代·李之世

宝箓吐丹文，钟山接紫氛。天生一德相，身致重华君。

妙理既参秘，名言卓不群。胸涵云梦有，气郁桂枝芬。

天乙仙人下，空同圣帝闻。色丝牵綵羽，劲笔扫雄军。

清庙玙雕簋，明堂乐奏鼖。龙门谁可到，兰畹若为薰。

日月双丸跳，汞铅大药分。岁星占侍从，寿极灿河沿。

五百图书在，三千道德云。适周方问礼，遇郢政求斤。

愿效台莱祝，何如荐野芹。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。